Mariya Kolesnikova
Mariya Aleksandrovna Kolesnikova ( belar. Мари́я Алекса́ндровна Коле́сникова; 24 aprel 1982, Minsk) — peşəkar musiqiçi və belaruslu siyasi fəal, siyasi məhbus. 2020-ci ildə Belarus prezident seçkilərində Viktor Babarikonun aparat rəhbəri. Svetlana Tixanovskayanın birgə qərargahının nümayəndəsi və siyasi böhranın aradan qaldırılması prosesinin təşkili üzrə Koordinasiya Şurasının rəyasət heyətinin üzvü, “Birgə” partiyasının lideri. O, 2020-ci il sentyabrın 7-də təhlükəsizlik işçiləri tərəfindən qaçırılıb və sentyabrın 8-də səhər tezdən zorla Ukrayna ilə sərhədə aparılıb. Onlar Kolesnikovanı ölkəni tərk etməyə məcbur etməyə çalışıblar, lakin o, Ukrayna ilə sərhəd-nəzarət postunun qarşısında pasportunu xırda-xırda hissələrə parçalayıb və posta aparıldığı avtomobilin pəncərəsindən qaçıb. Bundan sonra o, Belarus ərazisinə qayıdıb. Lakin dərhal həbs olunub. Ertəsi gün onun həmkarı və vəkili Maksim Znak həbs edilib. İstintaq təcridxanasında bir il qaldıqdan sonra, 2021-ci il sentyabrın 6-da Minsk vilayət məhkəməsinin qərarı ilə o, “Dövlət hakimiyyətini konstitusiyaya zidd yollarla ələ keçirmək, ekstremist birləşmə yaratmaq və onlara rəhbərlik etmək məqsədi ilə sui-qəsd törətməkdə” təqsirli bilinib. Habelə Mariya Aleksandrovna dövlət hakimiyyətinin ələ keçirilməsinə dair açıq çağırışlarda, Belarusun milli təhlükəsizliyinə zərər vurmağa yönəlmiş digər hərəkətlərin, o cümlədən xarici dövlətə, xarici və beynəlxalq təşkilata ünvanlanmış, kütləvi informasiya vasitələrindən və internetdən istifadə etməklə vətənə xəyanətdə ittiham olunub. Məhkəmə işi bağlı qapılar arxasında aparılıb, təqsirləndirilən şəxslərə materiallarla tanış olmaq imkanı verilməyib, vəkillərə məlumatı açıqlamamaq müqaviləsi bağlanıb. Kolesnikova 11 il ümumi rejimli islah koloniyasında, Znak - 10 il ciddi rejimli koloniyada cəza çəkməyə məhkum edilib. Avropa İttifaqının səkkiz ölkəsi, ABŞ, Kanada və Böyük Britaniya Kolesnikovanı repressiya qurbanı, vicdan məhbusu kimi tanıyıb, hökmü pisləyib və onun dərhal azadlığa buraxılmasını tələb ediblər. Hökm elan edildikdən sonra bu ölkələrin liderləri Lukaşenko rejiminə qarşı sanksiyaları sərtləşdiriblər.